Bendeleier en seun geskiet: 'Daar kom oorlog' | Netwerk24
Deur Maygene de Wee 12 Mei 2020 17:35
Ernie "Lastag" Solomon (62), vermeende hoofleier van die Terrible Josters-bende, en sy seun, Carlo (36), het elkeen Dinsdag 'n operasie ondergaan om koeëls uit hul lywe te verwyder.
Ernie "Lastag" Solomon. Foto: Peter Abrahams/Son
Netwerk24Foto: Peter Abrahams/Son
Pa en seun is Maandag in 'n mislukte sluipmoordaanval in Hawston, sowat 11 km van Hermanus, ernstig gewond. Ernie is na wat verneem word vyf keer raakgeskiet en Carlo drie keer.
Jonathan "Blikke" Thomas (42), wat saam met hulle was, is doodgeskiet.
Die skietery het omstreeks 19:15 voor Charlies Café & Take Aways in Hawston gebeur. Die winkel behoort aan Solomon en is langs die Octopus-klub, glo die hoofkwartier van die Terrible Josters-bende.
Bronne sê mans in 'n ou model wit Hilux-bakkie en 'n rooi Volkswagen GTI het met outomatiese gewere op die Solomons en Thomas geskiet.
Hulle is na die Mediclinic Hermanus geneem.
Die polisie het versterkings by die hospitaal ontplooi nadat 'n WhatsApp die ronde gedoen het dat die skieters op pad is na die hospitaal om Solomon-hulle "klaar te maak".
Veiligheidskameras in Hermanus en by die dorp se ingange wat voertuie se registrasienommers identifiseer, het egter volgens bronne geen teken van die twee voertuie gekry nie.
Daar is egter glo leidrade op kameras elders in die omgewing gekry.
Dokters het Dinsdag probeer om 'n koeël wat in Solomon sr. se heup vassit, te verwyder.
Charlies Café & Take Aways waar daar op Ernie "Lastag" Solomon en sy seun, Carlo, geskiet is. Jonathan "Blikke" Thomas (42) is doodgeskiet. Foto: Hermanus Times
Netwerk24Foto: Hermanus Times
Carlo was ook onder die mes vir 'n koeël in sy arm.
'n Bron bekend met die Kaapse onderwêreld het Dinsdag gesê as Ernie Solomon oorleef, is daar groot moeilikheid vir die mense agter die aanval. "Daar gaan letterlik oorlog wees."
Horatio is die vermeende leier van die Terrible Josters in Elsiesrivier, Delft, Wesbank en Kleinmond.
Horatio se 13-jarige dogter is ernstig gewond in die aanval en is die volgende dag in die hospitaal dood.
Daar is toe al beweer dat die aanval op Horatio deur Ernie, sy oom, beplan is.
Mense het destyds gesê Horatio gaan nie dié aanval en sy kind se dood net daar laat nie. Daar is toe gesê hy gaan sy dogter se "bloed optel".
Kol. Andrè Traut, polisiewoordvoerder, sê hulle ondersoek die omstandighede waarin 'n 42-jarige man doodgeskiet is en twee ander mans, 62 en 36, gewond is.
Niemand is nog in hegtenis geneem nie. Daar is wel gesê dat die Wes-Kaapse bende-eenheid die voorval ondersoek.